През лятото на 1849 година срещу Бем и войските му настъпват многобройни руски войски начело с генерал Александър Лидерс, повикани от австрийския император. Разбит при Шегешвар (на 31 юли) и Грос Шойерен (край Херманщат, на 6 август), Бем е изтласкан от Трансилвания в Банат. Той предвожда унгарците в последната битка срещу обединените австрийско–руски войски край Темешвар. Сражението завършва с поражение на въстаниците. Самият Бем е тежко ранен, но успява да се спаси и скоро след това преминава през Дунав на османска територия.